
LIETUVOS RESPUBLIKOS ŽEMĖS ŪKIO MINISTERIJOS
EUROPOS SĄJUNGOS REIKALŲ IR PARAMOS POLITIKOS DEPARTAMENTAS 

AIŠKINAMASIS RAŠTAS
DĖL ŽEMĖS ŪKIO MINISTRO 2022 M. BIRŽELIO 27 D. ĮSAKYMO NR. 3D-420 „DĖL LIETUVOS KAIMO PLĖTROS 2014–2020 METŲ PROGRAMOS PRIEMONĖS „INVESTICIJOS Į MATERIALŲJĮ TURTĄ“ VEIKLOS SRITIES „PARAMA INVESTICIJOMS Į ŽEMĖS ŪKIO VALDAS“ ĮGYVENDINIMO TAISYKLIŲ, TAIKOMŲ NUO 2022 METŲ, PATVIRTINIMO“ PAKEITIMO

2023 m.                                    d.         Nr.  ____________
Vilnius

1. Įsakymo projekto rengimą paskatinusios priežastys, įsakymo projekto tikslai ir 
uždaviniai: 
Įsakymo projektas rengiamas  siekiant tinkamai pasirengti Lietuvos kaimo plėtros 2014–2020 metų programos priemonės „Investicijos į materialųjį turtą“ veiklos srities „Parama investicijoms į žemės ūkio valdas“ paramos paraiškų priėmimui 2023 metais, kurį numatyta vykdyti 2023 m. kovo–gegužės mėnesiais, bei vadovaujantis Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 metų strateginio plano valdymo komiteto 2023-01-06 posėdyje priimtais sprendimais. Pagal veiklos srities įgyvendinimo taisykles  Europos Sąjungos paramą numatoma teikti investicinės paramos (negrąžintinos subsidijos) ir lengvatinės paskolos formomis. Taisyklių pakeitimu numatoma paramos intensyvumą padidinti 20 proc. punktų pareiškėjams, ūkininkaujantiems mažiau palankiose ūkininkauti vietovėse ir (arba) vietovėse, kuriose esama gamtinių ar kitų specifinių kliūčių, vykdant  žemės ūkio produktų gamybos veiklą gyvulininkystės, sodininkystės, uogininkystės, daržininkystės ir augalininkystės sektoriuose. Taip pat, siekiant skatinti pareiškėjus kreiptis lengvatinių paskolų, tuo atveju, kai pateiktoje paraiškoje prašoma suteikti lengvatinę paskolą, didžiausia paramos suma pareiškėjui ir susijusiems asmenims, sutuoktiniams 2014–2023 metų laikotarpiui atitinkamai padidinama iki 1 100 tūkst. Eur ir 1 500 tūkst. Eur.
Pakeitimu atnaujinami taisyklių 35.2.1 ir 35.2.2 papunkčiuose nurodyti fiksuotieji įkainiai, kurie taikomi naujos pieno ūkio fermos ploto vieno kvadratinio metro (1 m²) statybai ir naujo plokščiadugnio grūdų saugojimo bokšto talpos tūrio vieno kubinio metro (1 m³) statybai. Įkainiai atnaujinami kasmet, juos indeksuojant panaudojus Lietuvos statistikos departamento pateiktus vidutinius metinius statybos sąnaudų elementų kainų pokyčius. Įsakymo projekte nurodytos įkainių reikšmės buvo apskaičiuotos kaip preliminarios, pagal 2022 m. duomenis. 
Pakeitimu patikslinamas taisyklių 45 punktas, nustatant, kad  paramos paraiškoms, pateiktoms pagal Taisyklių 9.2 papunktį, kurioms finansuoti nepakanka investicinei paramai (negrąžintinai subsidijai) skirtų lėšų arba kurios nesurinko mažiausio privalomo atrankos balų skaičiaus, pareiškėjas gali atsisakyti investicinės paramos ir gauti lengvatinę paskolą, jei lėšų užtenka finansuoti lengvatinę paskolą. Taip pat atlikti tinkamumo sąlygų gauti paramą, tinkamų ir netinkamų finansuoti išlaidų kategorijų patikslinimai.
Įsakymo tikslas – užtikrinti tinkamą veiklos sričiai įgyvendinti 2014–2023 metų laikotarpiu skirtų paramos lėšų panaudojimą ir administravimą.  
2. Įsakymo projektui įgyvendinti reikalingi institucijų ir (ar) įstaigų informacinių sistemų pakeitimai: 
Įsakymui įgyvendinti nereikės keisti informacinių sistemų, nebus papildomų lėšų poreikio. 
3. Informacija dėl įsakymo projekto skelbimo Lietuvos Respublikos Seimo kanceliarijos Teisės aktų informacinėje sistemoje (toliau – TAIS): 
Projektas bus skelbiamas Seimo Teisės aktų informacinės sistemos Projektų registravimo posistemyje (TAIS) 10 d. d.
4. Informacija dėl įsakymo projekto derinimo su suinteresuotomis valstybės institucijomis ir (ar) įstaigomis: 
Taisyklių projektas bus derinamas su Nacionaline mokėjimo agentūra prie Žemės ūkio ministerijos ir UAB Žemės ūkio paskolų garantijų fondu bei konsultuojamasi su visuomene ir suinteresuotomis institucijomis, pastaboms ir pasiūlymams gauti.
5. Informacija dėl įsakymo projekto antikorupcinio vertinimo: 
Atliktas antikorupcinis vertinimas ir parengta teisės akto antikorupcinio vertinimo pažyma.
6. Informacija dėl ūkio subjektams sukeliamos administracinės naštos vertinimo, numatomo teisinio reguliavimo poveikio vertinimo, įsakymo projekto, perkeliančio ir (ar) įgyvendinančio Europos Sąjungos direktyvų ar kitų Europos Sąjungos teisės aktų nuostatų atitikties: 
Administracinės naštos, numatomo teisinio reguliavimo poveikio vertinimas neatliekamas. Įsakymo projektas neperkelia ir neįgyvendina ES direktyvų ar kitų ES teisės aktų.
7. Kita svarbi informacija
Nėra.

PRIDEDAMA:
1.	Projektas, 13 lapų.
2. Projekto lyginamasis variantas, 15 lapų.
3. Antikorupcinio vertinimo pažyma, 6 lapai.

Direktorė                              	                                                                                 Jurgita Stakėnienė
Milda Jusienė, tel. 239 8469, el. p. Milda@zum.lt 

